**Може ли Северна Македонија да ги погребе идеалите на ЕУ?**

Во очите на сегашните бугарски политички елити, Северна Македонија не заслужува да биде земја членка на Европската унија сè додека не се согласи дека јазикот што го зборуваат нејзините граѓани не е македонски - јужнословенски јазик сам по себе – туку е, всушност, изведен од бугарскиот.

Бугарија, земја-членка на ЕУ од 2007 година, ја држи иднината на Северна Македонија во Унијата во заложништво, без оглед на тоа како се чувствува цела една соседна нација во врска со тоа.

Ваквата пат-позиција меѓу двете земји откри фатален пропуст во процесот на зачленување во ЕУ.

Секој чекор на патот кон пристапувањето бара целосен консензус на сите 27 земји-членки, а Бугарија ја користи најзначајната моќ што им е дадена на земјите-членки - правото на вето на зачленување на одреден кандидат – останувајќи при своето вето од 2020 година за започнување на преговорите за членство на Северна Македонија во Унијата.

И сето тоа наспроти тоа што сите други земји се согласуваат дека двомилионската балканска нација е и повеќе од подготвена.

Тоа што Бугарија го доведува во прашање правото на земјата да го обликува својот сопствен идентитет и историја создаде само горчина во една од најпроевропските земји на континетот, вели Никола Димитров, Заменик претседател на Владата на Северна Македонија и главниот преговарач со ЕУ на земјата.

***Изгубивме генерации во чекалната на ЕУ.***

***Никола Димитров***

*Заменик претседател на Владата на Северна Македонија*

„Дали доведувањето на македонскиот јазик во прашање е во согласност со она за што се залага Европа? Зарем Европа не треба да биде континент каде се негува јазичната и културната разновидност и каде што сите нации се третираат достоинствено и со почит?“, изјави тој за Еуроњуз.

„Зарем прашањето кој сте и на кој јазик зборувате не е прашање што ги засега тие на коишто се однесува и единствено тие на кои што се однесува?“

**Спорот за името**

Северна Македонија веќе прескокна значајни пречки во напорите да ја докаже својата заложба за влез во Унијата. Остварувајќи целосна државност во 1991 година веднаш по распадот на Југославија, земјата ја одложи прославата на осамостојувањето на нацијата и најпрво мораше да се справи со својот јужен сосед Грција, кој исто така стави вето на употребата на името „Македонија“ за земјата, тврдејќи дека во Грција има регион со исто име.

Беа потребни 11 години за да се реши спорот. Северна Македонија се сметаше за регионален лидер по нејзиното барање за членство во ЕУ, но мораше да најде решение за грчкото вето

Во 2018., земјата што тогаш се нарекувапше Република Македонија се согласи да отиде дотаму што го смени своето име во Северна Македонија, со цел да го надмине ветото на Атина кое го попречуваше членството на земјата во ЕУ и НАТО и го потпиша Преспанскиот договор со Грција, што беше поздравено од сите.

„Изгубивме генерации во чекалната на ЕУ“, објасни Димитров.

„Го започнавме нашиот пат кон Европа, по Словенија и пред Хрватска. И двете земји станаа членки пред години, а ние сè уште се бориме да ги започнеме пристапните преговори.

И, токму кога конечно го решивме прашањето со Преспанскиот договор, опкружени со меѓународни признанија и ветувања за пресговори со ЕУ, пред нас се исправа уште една планина“, вели тој.

И по последното разочарување, неговата влада не планира да се откаже од аспирациите за членство во ЕУ и ќе продолжи активно да бара решение, изјави Димитров за „Јуроњуз“. Сепак, на ветото се гледа како на нешто што оди на штета и на меѓусоседските односи и на кредибилитетот на Унијата.

„Ако постои политичка волја и лидерство во Бугарија, мислам дека можеме да најдеме европско решение кое би било добро и за македонско-бугарското пријателство, и за веропското ветување кон регионот, и за Северна Македонија. Но, тука има едно „ако“, затоа што ние веќе сторивме сè што можевме“, продолжува тој.

„И, искрено, доколку мојот мајчин јазик, македонскиот, е причина за тоа да не можеме да се приближиме кон ЕУ, тогаш така и нека биде. Тогаш, ЕУ и не е тоа што сме мислеле дека е – заедница на вредности“, вели Димитров.

**Бугарија стапува на сцена**

ЕУ со години ги одолговлекуваше изгледите за пристап на Албанија и Северна Македонија - чиј процес на пристап е поврзан - пред да одлучи да започне со преговорите во март 2020 година, при што сите 27 земји-членки беа согласни и тоа без никакви предуслови.

Тогаш, Бугарија се премисли.

Бугарија испрати меморандум до другите членки, барајќи ЕУ да го признае македонскиот јазик за „пишана регионална норма на бугарскиот јазик“. Исто така, стави вето на отпочнување со преговорите, за на сите да им биде јасно дека Бугарија сериозно го сфаќа ова прашање.

Последното вето пристигна на почетокот на летото, за време на јунскиот самит на ЕУ во Брисел.

Додека Заменик-министерот за надворешни работи Румен Александров се обиде да се постави дипломатски во изјавата на состанокот на Советот за општи работи на ЕУ на 22 јуни, истакнувајќи дека Бугарија е „отворена за конструктивен дијалог… со цел се изнајдат заемно прифатливи решенија“, другите беа подиректни во своите изјави.

„Не можеме да кажеме ‘да’ пред да бидеме уверени дека нашиот сосед нема да го гради својот идентитет со крадење од бугарската историја“, изјави бугарскиот Претседател Румен Радев на самитот на Советот на ЕУ по само неколку дена, зарекувајќи се дека ќе ја држи вратата на пристапувањето на Северна Македонија во ЕУ цврсто затворена.

И тајмингот не е на страната на Македонија. Бугарските политичари во моментот се наоѓаат во политички ќор-сокак по изборите во јули, по пресвртот што ја остави земјата без јасен победник. И ова е наведено како една од причините за неукинувањето на ветото на пристапните преговори на Северна Македонија во јуни.

Сепак, владата во Бугарија, која допрва треба да се формира, веројатно нема да го укине ветото или да го смени ставот на земјата кон македонскиот јазик, без оглед на нејзините внатрешни политички превирања.

Бугарија одржа два избори во траење од три месеци, од кои вториот беше во јули 2021 година. Резултатите беа речиси идентични со тие од април, така што истите шест партии и коалиции го минаа задолжителниот изборен праг.

Било кој од шестемина можни кандидати (од кои речиси никој не е на иста линија со никого друг) и да формира владина коалиција, Бугарија најверојатно и натаму ќе има парламент во кој никој нема мнозинство.

На предвремените избори во јули, популистичката конзервативна коалиција предводена од партијата ГЕРБ на поранешниот премиер Бојко Борисов заврши на второто место. Прокламираната антиелитна партија „Има таков народ“, предводена од телевизискиот водител и музичар Слави Трифонов, извојува тесна победа со 24,08 проценти од гласовите.

И покрај победата, се очекува партијата на Трифонов да има тешкотии со формирање влада. Други партии што го минаа прагот, како што се „Демократска Бугарија“ и „Стани! Излези!“, веќе изјавија дека нема да се приклучат на ниту една владина коалиција предводена од „Има таков народ“.

Многумина го сметаа ветото против Северна Македонија од 2020 година за пресметан потег на поранешниот премиер Борисов за смирување на неговите националистички коалициони партнери, што претставува сè поуспешен изборен трик во Централна и Источна Европа, пред изборите во 2021 година.

Потегот не се исплатеше. Ниту Борисов, ниту крајно десничарските националисти кои ја градеа својата платформа врз таа основа, како што е Красимир Каракачанов, чија партија ИМРО не го помина пратеничкиот праг, не го постигнаа изборниот успех што го очекуваа на ниту еден од двата избори годинава.

Каракачанов, гласен бугарски националист, отиде дотаму што се закани дека ќе испрати воен полк во Северна Македонија за да ги отстрани сите плакети кои упатуваат на бугарската фашистичка окупација за време на Втората светска војна.

Меѓутоа, неговите провокативни националистички пораки останаа без успех.

**Бугарскиот проблем станува проблем на ЕУ**

Димитар Бечев верува дека ваквиот развој е последица на тоа што прашањето на македонски јазик не е толку поларизирачко во Бугарија, како што веруваат нејзините политички лидери.

Бечев, Виш соработник во Атлантскиот совет, смета дека, за популистите да привлечат доволно внимание за да победат, на политичката сцена треба да има спротиставен став против кој ќе се борат.

Меѓутоа, никој не го оспорува општото уверување дека Македонците, всушност, зборуваат бугарски.

„Тоа е тема што засега мал дел од населението“, вели Бечев. „Резултатот е консензус, а и заради тоа што станува збор за таквo споредно прашање, се јавуваат најрадикални гласови што доминираат во дебатата, едноставно затоа што нема критички глас“.

Тоа, исто така, значи дека Бугарија не брза да најде решение. „Ако сите се согласни околу прашањето, тоа некако станува второстепено. А тоа е лошо за Македонците, бидејќи тоа значи дека нема чувство на итност прашањето да се реши веднаш“, рече тој.

Она што практично го вели Бечев е дека прашањето што држи една земја во заложништво и не ги интересира многу луѓето во другата земја. Освен што иднината на цела една земја, во овој случај на Северна Македонија, зависи од прифаќањето на оваа тема во Бугарија.

Според Бечев, со оглед на тоа дека Борисов најверојатно ќе ја изгуби власта, не се знае кој сега ќе го преземе ова прашање во Софија. Борисов не само што го креираше ова прашање, туку и се позиционираше како клучен за неговото решавање и најверојатно имал некој план за излез на Северна Македонија од ситуацијата, објаснува Бечев.

Борисов е политички актер кого многумина во ЕУ не го разбираат. Крупниот политичар стана столб на политиката во земјата така што истовремено ги создаваше и ги решаваше најголемиот дел од нејзините кризи.

Бечев претполага дека Борисов најверојатно имал замислено сценарио за решавање на прашањето за Северна Македонија што тој самиот го интензивираше, особено имајќи го предвид неговиот релативно добар однос со владата во Скопје во минатото; меѓутоа, сите ветувања што ѝ беа дадени на македонската влада во минатото сега висат во воздух.

„Борисов е познат како човек кој им ветува на луѓето, за потоа да ги жртвува за сопствени цели. Токму така постапи и со [македонскиот премиер Зоран] Заев“, рече тој.

Со оглед на тоа што неговата партија не успеа да формира влада по изборите во април и сега падна на второто место, враќањето на Борисов на власт е речиси невозможно. Дури и неговите сопартијци, кои повеќе би сакале некој друг да ги преземе уздите, го сметаат за премногу токсичен.

„Дури и да се врати, тој нема да се грижи толку многу [за прашањето на Северна Македонија], затоа што неговиот опстанок е во прашање. Едноставно, никој од бугарската страна не е подготвен да преземе ризици. Така што, ние сме еден вид заробеници на ова прашање“, изјави Бечев.

Заев ја разбранува јавноста во Северна Македонија кога во едно интервју за бугарската новинска агенција БГНЕС во ноември минатата година навести дека Бугарија не била окупаторска сила за време на Втората светска војна.

Заев, познат како политички попустлив, презеде голем ризик во својата земја - очигледно залудно, според Бечев. Во Бугарија на Заев сè уште се гледа во негативно светло.

„Тој ризикуваше многу за да ѝ удоволи на Софија. И, искрено, нема подобра алтернатива од Заев. А сега, тој се оцрнува како некаков антибугарски политичар. Фрустрирачки е што токму тој од сите луѓе е под удар на критики“, вели Бечев.

**Проблематична историја**

Во суштина, овој спор произлегува од последиците од Втората светска војна, кога Северна Македонија и Бугарија беа на спротивставени страни.

За време на меѓувоениот период, подрачјето на денешна Северна Македонија беше дел од Кралството Југославија. Беше наречена Вардарска бановина - административна единица еквивалентна на покраина. Слично на денешните случувања, самото име Македонија беше забрането.

Кралството Југославија капитулираше пред силите на Оската во 1941 година, а нацистите ѝ дадоа на Бугарија поголем дел од Северна Македонија, како и делови од Јужна Србија и Северна Грција, за да воспостави своја управа.

Силите на оската ги исполнија неисполнетите етно-националистички желби на своите сојузници на континентот и на тој начин ги задоволија долгогодишните бугарски националистички аспирации да воспостават контрола врз денешна Северна Македонија.

По ослободувањето во 1944 година, Социјалистичка Република Македонија стана една од шесте републики на Социјалистичка Федеративна Република Југославија предводена од Јосип Броз Тито.

***Југословенскиот аргумент е обид да се рационализира она што се случи.***

***Димитар Бечев***

*Атлантски совет*

За разлика од Југославија, Бугарија по Втората светска војна стана дел од комунистичкиот блок предводен од Сталин и остана лојален сојузник на Советскиот сојуз сè до падот на највисокиот функционер Тодор Живков во 1989 година и првите повеќепартиски избори наредната година.

Несогласувањата меѓу Бугарија и Северна Македонија во рамките на Југославија почнуваат уште во 1948 година, кога едната страна прифати либерална форма на социјализам под водство на Тито, а другата се залагаше за тврдокорен комунизам во рамките на Варшавскиот пакт.

Со демократизацијата, тие повторно се спријателија. Бугарија беше првата земја која ја призна тогашната Република Македонија, кога земјата прогласи независност од поранешна Југославија во 1991 година.

Спорот од времето на југословенската ера сега се користи како аргумент од страна на Бугарија, која тврди дека македонскиот идентитет и кодификацијата на јазикот во 1944 година бил обид на Југославија и Тито да ја намалат важноста на бугарската култура.

„Југословенскиот аргумент е обид да се рационализира она што се случи. Затоа што е тешко од позиција на националист да се сфати дека луѓе кои имале таква врска пред неколку генерации развиле засебен национален идентитет“, додава Бечев.

„Да се обвинуваат надворешни сили како што се заговори и да не се согледа комплексноста на процесот е човечки импулс. ‘Друг е виновен’ е политичка махинација“, рече тој.

Северна Македонија го потпиша договорот за добрососедски односи со Бугарија во 2017 година, кој предвидуваше формирање на заедничка историска комисија. Целта на комисијата, какви што постојат насекаде во Европа и низ светот, е да ги реши прашањата што се однесуваат на важни историски личности или упатувања во учебници што потенцијално може да предизвикаат негативни перцепции или стереотипи во однос на другите.

Македонскиот историчар Петар Тодоров, член на комисијата, вели дека оттогаш работата на комисијата е во застој поради разликите во пристапот.

„Нашето начело од самиот почеток беше да излеземе со предлози за двете влади коишто го одразуваат она што е важно за двете општества“, рече Тодоров.

***Грција, Бугарија и Србија се тркаат кој ќе владее со Северна Македонија.***

***Сашо Орданоски***

*Новинар, аналитичар*

„За жал, пристапот на другата страна е таков што го потенцира единствено она што е важно за бугарската перспектива и за бугарското општество. Не можеме да го прифатиме тоа решение, затоа што тоа не би претставувало заеднички простор, туку создавање уште еден проблем во односите меѓу двете земји“.

„Бугарија е чувствителна во однос на нејзиното претставување како фашистички окупатор во Втората светска војна“, рече тој. „Сметам дека тоа е внатрешен проблем на бугарското општество и тие треба отворено и самокритично да разговараат за соработката на Бугарија со фашистите во Втората светска војна“.

„Но, суштинско помирување, без разлика дали е меѓу земјите или во рамките на истото општество, може да произлезе само од критичко преиспитување на минатото. А ако се обидете да го сокриете, да го заборавите минатото, тогаш процесот е осуден на неуспех“, посочува Тодоров.

Меѓутоа, според него, ова е истовремено и пошироко прашање на континентот. „По крајот на комунизмот во Европа, се појави антикомунистичко движење коешто е многу критички настроено кон социјализмот“, рече Тодоров.

По падот на Железната завеса, поранешните комунистички земји кои бараа прифаќање од западните нации, побрзаа да ги поистоветат фашизмот и комунизмот, претставувајќи ги како паралелни тоталитаризми, со што беше засадено семето на историскиот ревизионизам, почнувајќи од рехабилитација на нацизмот до ублажување на комунистичките злосторства.

Европскиот парламент усвои резолуција во 2009 година, со која се осудуваат „сите тоталитарни режими од минатиот век“. Со тоа, комунизмот беше ставен во ист кош со нацизмот и фашизмот како „заедничко наследство“.

„Мислам дека тоа ги охрабри екстремно десничарските движења да се пресметаат со социјализмот, релативизирајќи ги притоа сите злосторства извршени во Втората светска војна“, објаснува Тодоров.

Обвинувачките наративи кои го вклучуваат фашистичкото или комунистичкото (или истовремено и фашистичкото и комунистичкото) минато на една земја ги трансформираа процесите како што е интеграцијата во ЕУ, кои во минатото обично беа чисто бирократски.

Ова е во спротивност со самата улога на политичарите. „Нивна одговорност е да создадат услови за нашата работа, во смисла на тоа дека политичарите не се тие што ја толкуваат историјата и утврдуваат што е вистина, а што не”, заклучува Тодоров.

Новинарот и аналитичар Сашо Орданоски смета дека бугарското вето не само што претставува ехо на политичките ставови од периодот на Живков, туку ја открива и геополитичката игра „на ти - дај ми“ во којашто се претвори интеграцијата на Северна Македонија во ЕУ.

„Трката меѓу Грција, Бугарија и Србија за тоа кој ќе владее со Северна Македонија е натпревар за„ Срцето на Балканот“, рече тој.

„А и не е прв пат да се јавува ваква енергија, бидејќи слободно може да се тврди дека кој и да владее со Северна Македонија, доминира на Балканот“.

Грција не го доведе во прашање македонскиот идентитет освен името на земјата, како што докажува и самиот Договор од Преспа. Во договорот, јазикот се нарекува македонски: „Тоа е меѓународен документ подржан од Обединетите нации, кој не остава сомнеж во однос на идентитетот на еден народ и неговиот јазик. Договорот, кој исто така беше поздравен на меѓународно ниво, ги зацементира и двата аспекти“, објаснува Орданоски.

Иронично, како јужнословенски народ, Македонците се чувствуваа помалку отфрлени од Бугарија. Грција беше пречката што ја очекуваа.

„Иако нашите односи со Бугарија не се развиваа, немаше негативна енергија. По последните месеци на многу жестока бугарска офанзива, при што беа кажани секакви работи, јавноста во Северна Македонија е запрепастена и збунета“, рече тој.

„Многумина велат дека треба да се откажеме; па што и ако се откажеме. Ако влеземе во ЕУ, во ред, а ако не, тогаш ова не треба да биде цената за нашиот влез. И жално е што Бугарите самите се доведоа во ситуација во која цела една генерација Македонци реагираат негативно,“ вели Орданоски.

Но, не страда само имиџот на Бугарија. Самата идеја на Европска Унија е доведена во прашање, смета тој.

„Јасно е дека овој спор е резултат на многу неодговорени прашања што ја мачат Европа веќе стотици години. ЕУ требаше да биде рецептот и решението за решавање на споровите еднаш засекогаш, така што сите ќе станат дел од големо семејство без граници, каде што ќе ги разменуваме нашите искуства и култури“, рече тој.

„Жално е што самите Европејци покажаа дека овој рецепт - единствениот што може да успее затоа што сè друго е полошо, е невозможно да се оствари“.